《题梅轩号》
明代·杨继盛

江南有梅不见雪，冀北雪多梅花稀。惟有中州风土好，梅花雪花相映晖。

孤根深托云石里，天与清香岂偶尔。不向春光藉艳阳，宁随上苑争桃李。

老干雪铺翻助清，层冰万丈影涵明。幽姿皎皎尘埃绝，琴瑟逼人冷气生。

万树丛中呈淡妆，百花头上吐寒芳。翛然远峤轻风起，吹落乾坤草木香。

一枝洁素羞粉白，娟娟月姬着新裳。一枝黄萼梁园发，攒金缀粟色微茫。

一枝朱英丹换骨，错认夭桃带浅霜。一枝紫蕤蕾初破，晓霞飞落绯衣傍。

一枝同心并头开，晴沙酣睡双鸳鸯。疏影笼月，瘦骨插天。

劲稍穿石，枯隙藏烟。莺蝶不相识，风雨更媥妍。冰葩冻蒂应难落，一任凄凉羌管弄前川。

古瘦清香原太始，品题群花更无比。一段幽闲惟自知，岂容凡眼窥红紫。

羡君孤梗迥绝俗，梅花如人人如玉。得意移来轩后栽，松竹交映惬衷曲。

樽酒相看花解语，似促早上金门去。商家正须和羹材，休为花神滞野墅。

花落结实调鼎春，烹来端可荐枫宸。惟愿分种千万山，以解苍生万斛之渴尘。

作者简介：杨继盛（1516年－1555年）明代著名谏臣。字仲芳，号椒山，直隶容城（今河北容城县北河照村）人。嘉靖二十六年进士，官兵部员外郎。坐论马市，贬狄道典史。事白，入为户部员外，调兵部。疏劾严嵩而死，赠太常少卿，谥忠愍。后人以继盛故宅，改庙以奉，尊为城隍。著有《杨忠愍文集》。